ፍልስጤም አረብ ሀገራት  ከአሜሪካ  አምባሳደሮቻቸውን ወደየሀገሮቻቸው እንዲጠሩ ጥሪ አቀረበች
ፍልስጤም አረብ ሀገራት በዋሽንግተን የሚገኙ አምባሳደሮቻቸውን ወደየ ሀገሮቻቸው እንዲጠሩ ጥሪ አቅርባለች፡፡አሜሪካ በእስራኤል ቴልአቪቭ ይገኝ የነበረውን ኤምባሲዋን ወደ እየሩሳሌም ማዘዋወሯን ተከትሎ ምስራቅ እየሩሳሌምን የወደፊት ዋና ከተማቸው አድርገው በሚቆጥሩ ፍልስጤማውያን ዘንድ ከፍተኛ ተቃውሞ ማስነሳቱ የሚታወስ ነው፡፡የእስራኤል ወታደሮች ኤምባሲው በእየሩሳሌም በተከፈተበት ወቅት በጋዛ ሰርጥ ተቃውሞ ባስነሱ ፍልስጤማውያን ላይ በወሰዱት እርምጃ በመቶዎች የሚቆጠሩ ሰዎች የተገደሉ ሲሆን በርካቶችም ለጉዳት ተዳርገዋል፡፡ ይህን ተከትሎም የፍልስጤሙ የውጭ ጉዳይ ሚኒስትር ሪያድ አል ማሊክ አረብ ሀገራት በዋሽንግተን የሚገኙ አምባሳደሮቻቸውን ወደየ ሀገሮቻቸው እንዲጠሩ ጥሪ አቅርበዋል፡፡በግብጽ ካይሮ በተካሄደው የአረብ ሊግ ስብሰባ ላይ በቀጥታ የቴሌቪዥን ስርጭት ንግግር ያደረጉት የፍልስጤሙ የውጭ ጉዳይ ሚኒስትር ሪያድ አል ማሊክ አረብ ሀገራት በጉዳዩ ላይ ለመምከር አምባሳደሮቻቸውን መጥራታቸው በአጠቃላይ በአረብ ሀገራት ላይ ምንም አይነት ጉዳት አያደርስም ብለዋል፡፡ሪያድ አል ማሊክ የአረብ ሊግ በጉዳዩ ላይ ለመምከር በግብጽ ካይሮ ባካሄደው አስቸኳይ ስብሰባ ለተካፈሉ የውጭ ጉዳይ ሚኒስትሮች ባስተላለፉት መልዕክት የአረብ ሀገራት አሜሪካ ኤምባሲዋን ወደ እየሩሳሌም ማዛወሯን እንደማይቀበሉ ለማሳወቅ በዋሽንግተን ለሚገኙ አምባሳደሮቻቸው ጥሪ ማድረግ እንደሚገባቸው ነው ያሳሰቡት፡፡የውጭ ጉዳይ ሚኒስትሩ አክለውም ሊጉ ቀደም ሲል ባካሄደው ስብሰባ አረብ ሀገራት ኤምባሲውን ወደ እየሩሳሌም ከሚያዘዋውር ማንኛውም ሀገር ጋር ያላቸውን ግንኙነት እንደሚያቋርጡ ውሳኔ መተላለፉን አስታውሰዋል፡፡ በስብሰባው የተሳተፉ የሊባኖስ ተወካዮች በበኩላቸው የሀገራቸው የውጭ ጉዳይ ሚኒስቴር መስሪያ ቤት ለፍልስጤማውያን ግድያ ተጠያቂ የሆነው አካል ላይ እርምጃ ሊወሰድ እንደሚገባ የሚጠይቅ ደብዳቤ ለአለም አቀፉ የወንጀለኞች ፍርድ ቤት ስለመላኩ ቢያስታውቁም ሊወሰዱ የሚገቡ እርምጃዎችን ግን በዝርዝር ከማስቀመጥ ተቆጥበዋል፡፡ግብጽ እና ሳዑዲ አረቢያን ጨምሮ በርካታ የአረብ ሀገራት ከትራምፕ አስተዳደር ጋር ጠንካራ ግንኙነት እንዳላቸው ያስታወቀው ዘገባው፥ የፍልስጤሙ የውጭ ጉዳይ ሚኒስትር ሪያድ አል ማሊክ ላቀረቡት ጥያቄ ምላሹ ምን ሊሆን እንደሚችል ግልጽ ያለ ነገር ያለመኖሩን ጠቁሟል፡፡ (ሲጂቲኤን)